Þingkosningar standa nú yfir í Írak og eru kjörstaðir opnir til klukkan þrjú að íslenskum tíma. Þær áttu ekki að fara fram fyrr en á næsta ári en þeim var flýtt vegna fjöldamótmæla gegn stjórnvöldum sem voru aðallega leidd af ungu fólki.
Stjórnmálaskýrendur spá því að kjörsókn verði afar dræm enda hafa mörg þeirra sem gengu hvað harðast fram í mótmælum sagst ætla að sniðganga kosningarnar, þær dugi ekki til þess að knýja fram alvöru breytingar. Það hefur því ekki verið erilsamt á kjörstöðum í morgun en það er einna helst yngra fólk sem hyggst sniðganga kosningarnar.
My goal of casting my vote is to change the old existing figures and replace them with new ones.
Ég nýti atkvæði mitt til þess að knýja fram breytingar, burt með þá gömlu og inn með nýtt fólk - sagði Yusra Mohammed á kjörstað í borginni Basra í morgun. Í raun hafa fjölmenn mótmæli staðið yfir frá því í Október 2019, nokkuð sem Írakar kalla Tishreen-byltinguna eða október byltinginguna.
Og á þessum síðustu tveimur árum hefur að minnsta kosti tugum stjórnarandstæðinga verið rænt, ógnað með ofbeldi eða þeir jafnvel myrtir. Þá létust hundruð í átökum við mótmælin. Þessi mótmæli beinast aðallega gegn spillingu í stjórnkerfinu. Einnig er atvinnuleysi mikið og opinber þjónusta af skornum skammti. Sumum þóttu heldur margir flokkar í framboði til Alþingis í síðasta mánuði en það er líklega töluvert erfiðara fyrir Íraka að kynna sér alla 167 flokka sem er í framboði. Yfir 3200 einstaklingar eru í framboði og keppast þau um 329 þingsæti. Búist er við fyrstu tölum innan sólarhrings eftir að kjörstaðir loka klukkan þrjú að íslenskum tíma en sagan segir okkur að stjórnarmyndun gæti tekið marga mánuði.